vii walme ende ii walme voir de bande uut hueren stroe Ende zij
selen jaerlijcx hebben vanden voirs wynne iiii busselen half wynter
ende half zomerstroes en stas sal deven caf van zijre helicht
half hebben ende de wynne dander helicht It de voirs stas en
philips selen int voirs hoff moege houden twee coeye en die sal
de wynne doen hueden op zijnen cost gaende metten zijne Item
selet oic de selve stas ende philips in tselve hof moege houde
vier verkene ende die sal de wynne moeten doen hueden op zijne
cost It sal de voirs wynne de huysinge vande voirs hove
houden wel ende loflijc vander underster rijkelen nederwert op
zijnen cost ende hij sal alle den zavel ende tymerhout alsmen
des behoeft in tvoirs hof bringen ende halen Ende hij sal allet
vlas jaerlijcx opte lane vueren om dat te roeten ende dat weder
bringen It want de voirs wynne de voirs lande tsijne aencome
bevand gestort gebraect ende wel geackert ende gheeckt ten
behoirliken tijde Soe is vorwerde dat hij die tsijne af sceyde
alsoe sal moeten laten Item sal de voirs wynne de lande hierna
bescreve te wete anderhalf dach aenden poplier It anderhalf dach
acht den gten hof It ii dach opden wech vanden onteynen
ende anderhalf dach geheten aender huysen hebbe houde wyne
ende werve den voirs tmijn lang dueren ter helicht gelijc de
hove voirs dwelc hij sal wynnen werve ende mesten wel ende
loflijc gelijc reengenoten bove ende beneden ende de vruchten
dair op jaerlijcx wassende inder schuere des voirs stas ende
philips sonder huerlieder cost vueren It sal de voirs wynne
jaerlijcx merghelen vii dach lants vanden voirs lande daers meest
behoeft ende elc dach dair af met hondert stortlerren ende des
selen de voirs stas ende philips hem jaerlijcx gheven drie clincarts
It en sal de voirs wyn den voirs termijn duerende te loeven te bruess
noch elde moegen varen sonder consent vanden voirs zijnen meesters
dan twee oft drie werven tsjaers It sal de voirs wynne hebben alle
de bempde die wout van nederhem zijn voirsete te hebben plach uutge
sceyden twee stucken te weten deene van drie dachmale en dande
van twee dach sonder den voirs zijnen meesters yet dair af te geve
mer der hen chijs sal hij jaerlijcx betalen en thoy jaerlijcx wassen
op de voirs twee stucken bempts sal hij jaerlijcx zijne voirs meests
moeten innevueren sonder leueren cost It allet froyt dat jaerlijx
omtrint den hove wassen sal dat selen de meesters en de wyne
half ende half deylen uutgesceyden den cleynen pleere voir die
zaeldore dair en sal de voirs wynne gheen zacht inne hebben ende
de meester ende de wynne selen tvoirs froyt te geliken coste t eerde